Internasionale Verslag – 17 Junie 2020 - Corona Krisissentrum
Tuis / COVID-19 / Internasionale Verslag – 17 Junie 2020
Internasionale Verslag – 17 Junie 2020
Amerikaners het in Mei hulle beursies groot oopgemaak nadat inperkingsmaatreëls verslap is en die meeste winkels heropen het. Kleinhandelverkope in die VSA het in Mei met 17.7% gestyg. Dit is een deel van 'n hele reeks van positiewe ekonomiese nuus die afgelope paar dae uit die VSA wat daarop dui dat die Amerikaanse ekonomie besig is om vinnig te herstel en dat die herstel waarskynlik 'n V-vormige formaat begin aanneem. Die Federale Reserwebank in die VSA het ook bekend gemaak dat industriële produksie in Mei toegeneem het. Verder het 'n indeks van sakevertroue onder bou-ondernemings in die VSA ook gestyg. Die styging in kleinhandelverkope is die hoogste sedert daar in 1992 met rekordhouding begin is, maar was steeds 6,1% minder as in Mei 2019.
Grafika deur die Wall Street Journal wys hoe kleinhandelverkope in Mei in die VSA begin herstel het en in watter bedrywe die herstel die sterkste was.
Wetenskaplikes aan die Universiteit van Oxford in Brittanje het Dinsdag gesê dat 'n goedkoop en algemeen beskikbare middel sterftes by pasiënte met ernstige Covid-19 kan verminder. Die medikasie, 'n steroïde genaamd dexamethason, verminder volgens die studie wat deur Oxford onderneem is sterftes onder persone wat op ventilators is, met 'n derde. Dit kan honderde duisende lewens red indien die navorsing korrek is. Driekwart van Covid-19-pasiënte wat in Brittanje in die hospitaal opgeneem word, kry een of ander vorm van suurstof en hierdie medikasie, wat regoor die wêreld reeds algemeen beskikbaar is, help pasiënte wat suurstoftekorte ervaar.
Owerhede in die Chinese hoofstad Beijing het Dinsdag sy gesondheidswaarskuwing tot die tweede hoogste vlak verhoog en skole is beveel om te sluit en inwoners van dié stad word aangemoedig om van die huis af te werk. Daar was die afgelope paar dae 'n skielike skerp toename in persone wat met die koronavirus in Beijing gediagnoseer is.
Die amptelike dodetal weens COVID-19 in Indië het gister met meer as 2000 gestyg wat die totale aantal sterftes op 11 903 te staan ​​bring. Daar was 'n skerp styging in die voorkoms van die siekte in Indië se mees digbevolkte stede soos Mumbai en Delhi. Die provinsie Chennai is ook weer in 'n staat van inperking geplaas. Intussen waarsku verskeie lande, insluitende Duitsland hulle burgers teen enige besoeke aan Indië. Tot dusver is 355 000 mense in Indië positief vir COVID-19 getoets, maar slegs 6 miljoen van die land se 1,3 miljard burgers is tot dusver getoets.
Die president van Honduras, het die nuutste regeringsleier geword wat met die koronavirus gediagnoseer is. Juan Orlando Hernández, sy vrou en twee van sy assistente het positief vir COVID-19 getoets. Intussen is Olena Zelenska, die vrou van die president van die Oekraïne, in die hospitaal opgeneem nadat haar toestand verswak het. Sy is 'n paar dae gelede met COVID-19 gediagnoseer.
Die koronavirus is besig om vinniger in arm lande in Sentraal-Amerika, Suid-Amerika, Afrika, die Midde-Ooste en Asië te versprei. Die omvang van die verspreiding is egter moeilik om te bepaal omdat die meeste arm lande nie oor omvattende toetskapasiteit beskik nie. In Haïti sê gesondheidswerkers dat daar 'n skerp toename in die voorkoms van COVID-19 is. Dit is weens burgers van dié arm land wat in die Dominikaanse Republiek werk en wat weens die pandemie na Haïti teruggekeer het. Volgens 'n studie wat in Foreign Policy gepubliseer is, verdubbel die getal mense wat die virus opgedoen het tans weekliks in Suriname en Nepal, twee lande wat glad nie oor die vermoë beskik om genoeg mense te toets en die nodige mediese behandeling aan persone met COVID-19 te bied nie. Volgens die navorsing word baie minder toetse per capita in arm lande regoor die wêreld gedoen wat natuurlik die omvang van die verspreiding van die virus in dié lande onseker maak.
Nadat Nieu-Seeland verlede week aangekondig het dat dié land geen aktiewe gevalle van persone met COVID-19 meer het nie, is twee nuwe gevalle gister aangemeld. Beide gevalle is persone wat vanaf Brittanje na Nieu-Seeland teruggekeer het en met hulle terugkeer met die virus gediagnoseer is. Dit bewys net hoe moeilik die heropening van grense gaan wees.
Verskeie Amerikaanse deelstate het die afgelope tyd hulle toetskapasiteit verder uitgebrei en dit het 'n verdere skerp toename in nuwe gevalle meegebring. Tot dusver het meer as 2,2 miljoen Amerikaners positief vir die koronavirus getoets, terwyl byna 120 000 mense aan COVID-19 oorlede is. In Florida is 2 783 nuwe gevalle gister aangemeld, in Texas 2 622 en in Arizona 2 392. Dit is die grootste styging in nuwe gevalle op een dag vir al drie deelstate. Die goewerneurs van Florida, Texas en Arizona het egter gesê dat hulle toetskapasiteit wesenlik uitgebrei is en dat dit die rede vir die skerp toename is. Die deelstate Nevada, Oregon en Oklahoma het ook gister 'n nuwe rekord vir die meeste nuwe gevalle op een dag aangemeld. Tot dusver is byna 26 miljoen Amerikaners vir COVID-19 getoets. Intussen het die regerings van Kanada en die VSA aangekondig dat die grens tussen dié twee lande tot 21 Julie gesluit sal bly. Slegs noodsaaklike reise sal oor die grens toegelaat word.
Simon Birmingham, die Australiese Minister van Handel, het vanoggend gesê dat Australië se grense vir oorsese besoekers waarskynlik eers in 2021 heroopgestel sal word. Volgens Birmingham sal langtermyn besoekers soos oorsese studente wel onder sekere voorwaardes toegelaat word om na Australië te reis. Hulle sal wel vir twee weke in kwarantyn geplaas word. Australië se universiteite verdien jaarliks 38 miljard dollar se inkomste uit oorsese studente en universiteite staar tans 'n groot finansiële verlies in die gesig weens die grensbeperkings. Internasionale onderwys is die vierde grootste inkomstebron in Australië.
Brasilië het gister 34 918 nuwe gevalle van die koronavirus gerapporteer. Dit is weer eens 'n nuwe rekordgetal infeksies op een dag. Met 'n totaal van 923 189 gevalle het Brasilië steeds die tweede meeste gevalle naas die VSA. Dié Latyns-Amerikaanse land het ook 1 282 nuwe sterftes weens COVID-19 aangemeld wat die sterftesyfer nou op 45 241 te staan bring. Intussen word die meeste inperkingsmaatreëls in Brasilië uitgefaseer omdat die ekonomiese stade in dié land reeds enorm is.